Matovič, Igor, poslanec NR SR (2013-09-17):
Len ma trošku vyrušovalo. Materiál bol dňa 23. januára 2013 vypustený z programu rokovania vlády Slovenskej republiky. Po jeho dopracovaní v zmysle záverov z rokovania so spoločnosťou Energetický a průmyslový holding sa predkladá v novom znení. Predložený návrh je v súlade s Ústavou Slovenskej republiky, ústavnými zákonmi, ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná. Návrh nezakladá zvýšené nároky na štátny rozpočet, rozpočty obcí a rozpočty vyšších územných celkov. Nemá sociálne vplyvy, vplyv na podnikateľské prostredie, životné prostredie ani informatizáciu spoločnosti. Uznesenie vlády Slovenskej republiky č. 85 zo 14. februára 2013 k návrhu na realizáciu nepeňažného vkladu časti podniku Slovenský plynárenský priemysel, a. s., do spoločnosti Eustream, a. s., číslo materiálu 5669/2013. Predkladateľ: minister hospodárstva. Vláda súhlasí s realizáciou nepeňažného vkladu časti podniku Slovenský plynárenský priemysel, a. s., do spoločnosti Eustream, a. s. Ukladá ministrovi hospodárstva zabezpečiť vyjadrenie súhlasu zástupcu štátu (Fondu národného majetku SR) s realizáciou nepeňažného vkladu časti podniku Slovenský plynárenský priemysel do spoločnosti Eustream, a. s., v súlade s bodom A.2. uznesenia vlády Slovenskej republiky č. 656 z 28. novembra 2012. V súvislosti s realizáciou nepeňažného vkladu časti podniku Slovenský plynárenský priemysel, a. s., do spoločnosti Eustream, a. s., prijať opatrenia zabezpečujúce vyplácanie časti dividend pripadajúcej na podiel Fondu národného majetku Slovenskej republiky na základnom imaní spoločnosti Slovenský plynárenský priemysel, akciová spoločnosť, v maximálnej možnej miere zo zdrojov, ktoré zodpovedajú prevádzkovému zisku spoločnosti Slovenský plynárenský priemysel, a. s., alebo príjmom z dividend vyplácaných dcérskymi spoločnosťami spoločnosti Slovenský plynárenský priemysel, a. s., za bezprostredne predchádzajúce účtovné obdobie. Prijať opatrenia zabezpečujúce, aby v dôsledku opatrení podľa bodu B.2. tohto uznesenia neboli dotknuté ekonomické úžitky plynúce z podielov zmluvných strán Akcionárskej zmluvy zo 14. decembra 2012 a Zmluvy o reorganizácii skupiny SPP zo 14. decembra 2012 na základnom imaní v porovnaní so stavom, ak by opatrenia podľa bodu B.2. neboli realizované. Zabezpečiť, aby po realizácii nepeňažného vkladu časti podniku Slovenský plynárenský priemysel, a. s., do spoločnosti Eustream, a. s., bol pred každým výkonom akcionárskych práv v spoločnosti Slovenský plynárenský priemysel, a. s., ktorý sa týka nakladania s aktívami prepravnej siete spoločnosti Eustream, predložený vláde na schválenie návrh spôsobu takéhoto výkonu akcionárskych práv. Odporúča predsedovi Výkonného výboru Fondu národného majetku v spolupráci s ministrom hospodárstva postupovať v súlade s bodmi B.2. a B.3. tohto uznesenia. Vykoná: minister hospodárstva. Na vedomie: predseda Fondu národného majetku. Teraz by som si dovolil prečítať dokument z 12. decembra minulého roku, je to „Návrh právnych dokumentov súvisiacich so zmenou vlastníckej štruktúry spoločnosti Slovak Gas Holding B.V. a realizáciou modelu nezávislého prevádzkovateľa prepravnej siete v spoločnosti Eustream, a. s.“, číslo materiálu UV-41060/2012. Prekladacia správa. Ministerstvo hospodárstva Slovenskej republiky na rokovanie vlády Slovenskej republiky predkladá nové znenie zverejniteľnej časti materiálu „Návrh právnych dokumentov súvisiacich so zmenou vlastníckej štruktúry spoločnosti Slovak Gas Holding B.V. a realizáciou modelu nezávislého prevádzkovateľa prepravnej siete v spoločnosti Eustream, a. s.“, ktoré predkladá na základe uznesenia vlády č. 591/2012. Predložené nové znenie materiálu obsahuje nový návrh uznesenia vlády Slovenskej republiky a okrem malých úprav bol doplnený o stanovisko ministerstva financií k možnosti obstarania 49 % akcií SPP štátom. Cieľom predloženého materiálu je schváliť transakčné dokumenty, ktorých predložené znenie bolo vyrokované v súlade s vládou schválenými princípmi so spoločnosťami Gaz de France Suez International S.A.S. (ďalej len „GDF“) a E.ON Ruhrgas International GmbH (ďalej len „E.ON“), akcionármi spoločnosti Slovak Gas Holding B.V. (ďalej len „SGH“), ktorá je vlastníkom 49% akcií spoločnosti Slovenský plynárenský priemysel, a. s. (ďalej len „SPP“), a spoločnosťou Energetický a průmyslový Holding, a. s. (ďalej len „EPH“), v súvislosti so zámerom spoločnosti SGH previesť 100 % podielu akcií SGH na EPH, resp. na inú právnu entitu pod kontrolou tejto spoločnosti (ďalej len „transakcia“). V zmysle súčasnej Akcionárskej zmluvy a stanov spoločnosti SPP je uskutočnenie transakcie a súvisiaceho financovania podmienené udelením súhlasu Slovenskej republiky, resp. nevyužitím niektorých práv Slovenskej republiky. Vláda SR preto uznesením č. 348 zo 6. júla 2012 poverila Ministerstvo hospodárstva Slovenskej republiky ako vykonávateľa akcionárskych práv k 51 % akcií SPP v súčinnosti s Fondom národného majetku Slovenskej republiky, ktorý je vlastníkom týchto akcií, vykonaním analýzy ekonomických a právnych dopadov možnej zmeny vlastníckej štruktúry SGH, posúdením možnosti zhodnotenia postavenia slovenskej strany v rámci akcionárskej štruktúry SPP a navrhnutím možnosti realizácie predkupného práva. Na základe tohto mandátu Ministerstvo hospodárstva Slovenskej republiky pristúpilo k rokovaniam s akcionármi spoločnosti SGH a spoločnosťou EPH. Požadovanú analýzu a predbežné výsledky rokovania obsahoval materiál „Informácia o výsledku ekonomického a právneho posúdenia potenciálnej zmeny vlastníckej štruktúry spoločnosti Slovak Gas Holding B.V.“, ktorý vláda schválila uznesením č. 591 z 24. októbra 2012. V zmysle tohto uznesenia vlády Slovenskej republiky bolo úlohou ministra hospodárstva predložiť na rokovanie vlády Slovenskej republiky správu o výsledku rokovania, ktorej obsahom bude dohodnuté konečné znenie dokumentov súvisiacich so zmenou vlastníckej štruktúry spoločnosti SGH. Materiál, ktorý Ministerstvo hospodárstva SR aktuálne predkladá na rokovanie vlády Slovenskej republiky vychádza z finálnej podoby právnych dokumentov, ktoré upravujú podmienky, za akých Slovenská republika akceptuje realizáciu transakcie. Vzhľadom na to, že plné znenie transakčných dokumentov nie je možné v tomto momente zverejniť z dôvodu obmedzení týkajúcich sa zverejňovania informácií zo strany zahraničných akcionárov ako verejne obchodovaných spoločností, predložený materiál obsahuje iba základný prehľad týchto dokumentov, ako aj prehľad hlavných princípov a podmienok transakcie. Dokumenty bude možné zverejniť až po splnení konkrétnych podmienok a časových lehôt dohodnutých v transakčných dokumentoch s cieľom zabezpečiť transparentnosť celého procesu. Zmluvy, ktoré Ministerstvo hospodárstva Slovenskej republiky s akcionármi SGH vyrokovalo, obsahujú predovšetkým podmienky udelenia súhlasu slovenskej strany s transakciou a taktiež dohody o urovnaní niektorých historických nárokov spoločnosti SGH voči Slovenskej republike. Do tejto skupiny zmlúv patria: Listina o vzdaní sa práv a ukončení, Listina o urovnaní, Listina o odškodnení a ITO dodatok k Akcionárskej zmluve. Voči spoločnosti EPH sa Ministerstvo hospodárstva Slovenskej republiky snažilo v maximálnej možnej miere zlepšiť postavenie štátu v spoločnosti SPP a nanovo definovať štruktúru skupiny SPP a rozdelenie niektorých právomoci medzi minoritným a majoritným akcionárom. Do tejto kategórie zmlúv patrí: Akcionárska zmluva s EPH, Zmluva o reorganizácii skupiny SPP. Predložený „Návrh právnych dokumentov súvisiacich so zmenou vlastníckej štruktúry spoločnosti Slovak Gas Holding B.V. a realizáciou modelu nezávislého prevádzkovateľa prepravnej siete v spoločnosti Eustream, a. s.“ okrem podrobnejšie rozpracovanej informácie o právnych dokumentoch súvisiacich so zmenou vlastníckej štruktúry SGH a realizáciou modelu nezávislého prevádzkovateľa medzinárodnej prepravnej siete plynovodov obsahuje aj stanovisko Ministerstva financií Slovenskej republiky k možnosti obstarania 49 % akcií SPP štátom. Predložený materiál nemá vplyv na rozpočet verejnej správy, na podnikateľské prostredie, nemá sociálne vplyvy ani vplyv na životné prostredie a informatizáciu spoločnosti. Úvod. Spoločnosti Gaz de France Suez International S.A.S. (čiže skrátené „GDF“) a E.ON Ruhrgas International GmbH (skrátené „E.ON“), súčasní akcionári spoločnosti Slovak Gas Holding 12. 12. 2012 predkladajú návrh právnych dokumentov súvisiacich so zmenou vlastníckej štruktúry spoločnosti Slovak Gas Holding B.V. a realizáciou modelu nezávislého prevádzkovateľa prepravnej siete spoločnosti Eustream, a. s. Číslo materiálu UV-41060/2012. Úvod. Gaz de France Suez International S.A.S. a E.ON Ruhrgas International GmbH, súčasní akcionári spoločnosti Slovak Gas Holding B.V. (skrátené „SGH“), ktorá je vlastníkom 49 % akcií spoločnosti Slovenský plynárenský priemysel (SPP), listom zo dňa 6. júna 2012 informovali predsedu vlády o zámere spoločnosti SGH previesť 100 % podielu akcií SGH na spoločnosť Energetický a průmyslový holding, a. s. (ďalej len „EPH“), resp. na inú právnu entitu pod kontrolou tejto spoločnosti („transakcia“ skrátene). V zmysle súčasnej Akcionárskej zmluvy a stanov spoločnosti SPP je uskutočnenie transakcie a súvisiaceho financovania podmienené udelením súhlasu Slovenskej republiky, resp. nevyužitím niektorých práv Slovenskej republiky. Vláda Slovenskej republiky preto uznesením zo dňa 6. júla 2012 poverila Ministerstvo hospodárstva Slovenskej republiky ako vykonávateľa akcionárskych práv k 51 % akcií SPP v súčinnosti s Fondom národného majetku Slovenskej republiky, ktorý je vlastníkom týchto akcií, vykonaním analýzy ekonomických a právnych dopadov možnej zmeny vlastníckej štruktúry SGH, posúdením možnosti zhodnotenia postavenia slovenskej strany v rámci akcionárskej štruktúry SPP a navrhnutím možností realizácie predkupného práva. Na základe tohto mandátu Ministerstvo hospodárstva Slovenskej republiky pristúpilo k rokovaniam s akcionármi spoločnosti SGH a spoločnosťou EPH. Požadovanú analýzu a predbežné výsledky rokovania obsahoval materiál „Informácia o výsledku ekonomického a právneho posúdenia potenciálnej zmeny vlastníckej štruktúry spoločnosti Slovak Gas Holding“, ktorý vláda schválila dňa 24. októbra 2012. Tento dokument obsahuje krátke zhrnutie niektorých najdôležitejších otázok upravovaných jednotlivými zmluvami. Vzhľadom na rozsah uzatváraných zmlúv je toto zhrnutie potrebné považovať za dokument poskytujúci základnú orientáciu v štruktúre transakcie. Pre porozumenie všetkým obmedzeniam a podmienkam akceptácie transakcie Slovenskou republikou a súvisiacim dojednaniam je nutné skúmať súbor zmlúv v celosti. Princípy a charakter transakcie. Predmetom transakcie je prevod 100-percentného podielu akcií spoločnosti SGH, ktorá je vlastníkom 49 % akcií spoločnosti SPP, na spoločnosť EPH, resp. na inú právnu entitu pod kontrolou tejto spoločnosti. Nová pani predsedajúca, aj vám sa zdá nenormálne, kebyže sem dám stoličku?